Kunċert minn DCapitals Band fiċ-Ċittadella #CittadellaGozo fi ħdan il-Ministeru għal Għawdex jippreżentaw il-kunċert [email protected] illum il-Ħadd 11 ta' Settembru 2016, fit-8.00pm – kunċert mużikali mill-band Għawdxija DCapitals bil-parteċipazzjoni tal-kantanti rinomati Ludwig Galea u Nadine Axisa flimkien mal-kantanti residenti tal-band Francesca Sciberras, Fabian Galea u Jolene Samhan. Il-kunċert ikun taħt id-direzzjoni ta' George Apap. Il-kunċert, li se jsir fil-foss taċ-Ċittadella, huwa wieħed mill-avvenimenti organizzati fl-għeluq tal-istaġun inawgurali wara l-proġett kbir ta' restawr tal-istess Ċittadella. Il-band se ddoqq mużika mill-isbaħ mir-repertorju tagħha ta' mużika pop, jazz u anke rock, flimkien ma' kanzunetti oħra popolari lokali. Id-dħul għal dan il-kunċert huwa mingħajr ħlas. Wieħed jista' jżur il-paġni uffiċjali ta' DCapitals Band jew ta' Cittadella Gozo fuq Facebook għal iktar informazzjoni. Barbecue kbir fil-kumpless tan-nar Madonna tal-Ġilju, l-Imqabba L-Għaqda tan-Nar fi ħdan is-Soċjetà Mużikali Madonna tal-Ġilju tal-Imqabba, b'kollaborazzjoni mal-Kumitat Amministrattiv tal-istess Soċjetà se torganizza l-barbecue annwali biswit il-kumpless tan-nar Madonna tal-Ġilju li jinsab f'Ta' Kandja, limiti tas-Siġġiewi, nhar il-Ġimgħa 16 ta' Settembru 2016, mis-7.30pm 'il quddiem. Il-menù jikkonsisti f'majjal jew tiġieġ. Divertiment huwa wkoll ipprovdut. It-trasport jitlaq mill-pjazza tal-Imqabba fis-7.00pm. Din l-attività hija miftuħa għal kulħadd. Riservazzjonijiet isiru fuq in-numru 7985 3044 u għal aktar informazzjoni żur is-sit elettroniku uffiċjali tas-Soċjetà Mużikali Madonna tal-Ġilju www.talgilju.com FestArti L-Għaqda Filantropika Talent Mosti bi pjaċir tippreżenta FestArti b'inizjattiva ta' Patrick Muscat u li fiha se jieħdu sehem mat-30 artist. Il-wirja qed tittella' fiċ-Ċentru ta' Kultura Nazzjonali, fir-Razzett tal-Markiż Mallia Tabone, Triq Wied il-Għasel, il-Mosta Il-ħinijiet tal-ftuħ huma: il-Ġimgħa 16 ta' Settembru 2016, 8.00pm-10.30pm; is-Sibt 17 ta' Settembru 2016, 7.00pm-10.30pm; u l-Ħadd 18 ta' Settembru 2016, 9.30am-12.00pm u 5.30pm-9.00pm. F'din l-esibizzjoni kollettiva wieħed jista' jsib ġeneri differenti ta' arti mifruxa mal-post kollu, kemm ġewwa u kif ukoll fil-btieħi u fuq is-setaħ. L-istil tal-wirja huwa wieħed informali ħafna fejn, permezz tal-arti nagħtu pjaċir li kull min jattendi. Dħul bla ħlas u parkeġġ mhux problema. Għal aktar tagħrif żur is-sit elettroniku www.talentmosti.com jew il-paġna ta' Facebook Razzett tal-Markiż Din l-attività għandha l-kollaborazzjoni sħiħa tal-Kunsill Skolastiku tal-Iskola Sekondarja Bniet fi ħdan il-Kulleġġ Maria Reġina Kunċert L-Għaqda Filantropika Talent Mosti flimkien ma' Fondazzjoni Nazareth tippreżenta kunċert bl-isem Mill-Qalb tar-Razzett, għall-Għożża ta' Nazzarett, b'mużika popolari minn selezzjoni ta' mużiċisti mill-Banda tal-Forzi Armati ta' Malta. Nhar il-Ġimgħa 23 ta' Settembu fis-7.30pm fir-Razzett tal-Markiż Mallia Tabone, Triq Wied il-Għasel, il-Mosta, b'risq il-Fondazzjoni Nazareth Il-missjoni ta' Talent Mosti hi li, permezz tal-kultura u l-arti, tgħin istituzzjonijiet Maltin li jħabirku b'risq ċittadini li jeħtieġu appoġġ u għajnuna finanzjarja. Fil-fatt il-motto tagħna jiġbor dan kollu fi ftit kliem: Għall-ġid u l-ferħ tal-proxxmu. Il-Kumitat tal-Għaqda Filantropika Talent Mosti xtaq li wara li bosta għaqdiet u istituzzjonijiet trejqu xi ftit mill-ġenerożità tagħhom, wasal issa ż-żmien li jdawru ħarsithom fuq il-Fondazzjoni Nazareth. Dakinhar tal-kunċert se jkunu preżenti xi uffiċjali mill-Fonadazzjoni Nazareth biex lejn it-tmiem issir ġabra mill-udjenza preżenti. Kulħadd huwa mistieden Workshop għaż-żgħażagħ fl-Imqabba Is-Sezzjoni Żgħażagħ fi ħdan is-Soċjetà Mużikali Madonna tal-Ġilju tal-Imqabba se torganizza workshop għaż-żgħażagħ fil-każin tal-Ġilju, fil-pjazza tal-Imqabba, nhar l-Erbgħa 14 ta' Settembru 2016, fis-7.00pm. L-għan ta' dan il-workshop huwa li jlaqqa' żgħażagħ membri u jiġu pprovduti b'informazzjoni utli filwaqt li ssir diskussjoni dwar l-iskop u l-ħidma taż-żgħażagħ fi ħdan is-soċjetà tagħna. Għal informazzjoni ċempel 7740 6720 jew żur is-sit elettroniku uffiċjali tas-Soċjetà Mużikali Madonna tal-Ġilju www.talgilju.com